***Gyöngyös Városi Önkormányzat Képviselő-testületének hatáskörében eljáró***

***Gyöngyös Város Polgármestere***

***12/2020. (IV.24.) önkormányzati rendelete***

***a hétvégére vonatkozó kijárási korlátozással összefüggő rendkívüli intézkedésekről***

Gyöngyös Város Polgármestere a hétvégére vonatkozó kijárási korlátozással összefüggésben meghozható önkormányzati intézkedésekről szóló 148/2020. (IV.23.) Korm. rendelet 3. §-ában kapott felhatalmazás alapján, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§. (4) bekezdésében meghatározott feladatkörében eljárva a következőket rendeli el:

1. §

E rendelet célja, hogy az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása érdekében a rendelet időbeli hatálya alá tartozó időszakra Gyöngyös város közigazgatási területén a kijárási korlátozásról szóló 71/2020. (III.27.) Korm. rendelet (a továbbiakban, Rendelet) szabályaitól eltérő, szigorúbb szabályokat vezessen be.

2. §

1. Gyöngyös Város közigazgatási területén (ideértve a bel-és külterületet, ezen belül a mátrai területet is), kivéve az erdei szabadidős tevékenységeket, valamint a közigazgatási területen működő kereskedelmi üzletekben, továbbá a Rendeletben meghatározott szolgáltatások igénybevétele során szájmaszk vagy szájkendő, sál és kesztyű viselése kötelező.
2. Az (1) bekezdésben foglaltakat nem kell alkalmazni az erdei szabadidős tevékenység gyakorlása esetén.

(3) A mátrai területen a

a) farkasmályi

b) mátrafüredi településrészi

c) sástói

d) görgőbikki

e) mátraházai

f) kékestetői

parkolók lezárásra kerülnek, azok használata tilos.

(4) Az (1)-(2) bekezdésben foglaltak megsértése közösségi együttélés alapvető szabályait sértő magatartásnak minősül, melyre Gyöngyös Városi Önkormányzat Képviselő-testületének a közösségi együttélés alapvető szabályairól, valamint ezek elmulasztásának jogkövetkezményeiről szóló 18/2016. (V.27.) önkormányzati rendeletbe foglalt eljárási szabályokat kell alkalmazni.

3. §

(1) Ez a rendelet 2020. április 25-én lép hatályba.

(2) Ez a rendelet 2020. április 27-án hatályát veszti.

Hiesz György Dr. Kozma Katalin

polgármester jegyző